Eżerċitu mifni fih innifsu bl-għira, bil-pika, u bid-diskriminazzjoni għax wieħed iħares lejn il-kulur u mhux lejn il-kapaċitajiet, jisfaxxa wkoll għaliex l-imħabba tfisser ukoll ġustizzja, kif nitrattaw bejnietna lil xulxin, u kif nitkellmu fuq xulxin," spjega l-Arċisqof Scicluna fl-omelija waqt il-quddiesa f'Jum l-Armata. Il-quddiesa ġiet iċċelebrata l-Erbgħa fil-Konkatidral ta' San Ġwann il-Belt Valletta bil-kongregazzjoni tmexxiet mill-President ta' Malta u s-Sinjura Vella. Preżenti kien hemm wkoll il-Ministru għall-Intern, Sigurtà Nazzjonali u l-Infurzar tal-Liġi, Byron Camilleri, il-Kap Kmandant tal-Forzi Armati ta' Malta, il-Brigadier Jeffrey Curmi, uffiċjali u membri tal-Armata. Ritratt: Miguela Xuereb "Għax wieħed iħares lejn il-kulur u mhux lejn il-kapaċitajiet" Spejga li jekk l-armata tneħħilha d-dixxiplina u ċ-chain of command, jispiċċa kollox. Qal li wara kull ħsieb, wara kull ordni, meta nsarrfu kollox, irridu naslu għall-kelma 'imħabba': imħabba għall-pajjiż, imħabba għall-armata, u mħabba għal xulxin. Hu kompla jgħid, li l-fatt li wieħed ma jridx joqgħod għall-awtorità mhuwiex sinjal tajjeb għaliex mhux qed iħobb il-vokazzjoni tiegħu. Imma qal ukoll li min hu fl-awtorità jrid ukoll joħloq ambjent fejn kulħadd iħossu stmat għal dak li kapaċi jagħmel u għandu l-istess possibiltajiet li javvanza, hu min hu. Knisja.mt Responsabiltà biex tibqa' korp iddixplinat Fl-omelija, l-Arċisqof Charles Scicluna tkellem dwar ir-responsabbiltà kbira li għandha l-armata biex tibqa' dejjem korp dixxiplinat, ittrenjat u ppreparat għaliex l-għajta ta' min għandu bżonn l-għajnuna ma tafx meta tiġi, kemm minn Malta u Għawdex u mill-ibħra territorjali tal-pajjiż, kif ukoll minn nofs il-Baħar Mediterran. "Intom u tirrispondu għal dawn it-talbiet b'dedikazzjoni u b'sagrifiċċju qed tesprimu ċ-ċiviltà tal-pajjiż tagħna." L-Arċisqof kompla jgħid li dan isir b'mħabba għalhom infushom, għal xulxin u għall-proxxmu, għal Alla. L-armata mhux biss tiżgura d-demokrazija tal-pajjiż, imma bil-ħiliet tas-suldati tagħha u l-mezzi li jipprovdi l-Istat tkun garanzija li Malta tibqa' pajjiż ċivilizzat, biex fejn hemm bżonn l-għajnuna u l-kompetenza tagħna la nagħlqu għajnejna u lanqas insoddu widnejna, kompla jgħid l-Arċisqof Charles Scicluna. Fl-omelija semma' kif huma ġew fil-konkatidral li nbena minn ordni reliġjuż li kien ukoll militari għax fl-oriġini tiegħu mhux biss kellu bżonn jieħu ħsieb il-morda imma wkoll jiddefendi s-sigurtà tagħhom u ta' min qed jieħu ħsiebhom. Hawn, f'isem il-poplu Malti u Għawdxi, l-Arċisqof irringrazzja lill-membri tal-armata talli jiggarantixxu s-sigurtà fil-pajjiż.